Israels forsvarsminister trekker seg i protest mot våpenhvile med Hamas
I en kommentar til mediene sier Lieberman at våpenhvilen er «et knefall for terror». – Det kan ikke bety noe annet. Det vi nå gjør som stat, er å kjøpe oss kortsiktig ro. Prisen er alvorlig svekkelse av landets sikkerhet på lang sikt, sier Lieberman ifølge den israelske avisen Haaretz . Han går inn for snarlig nyvalg i Israel . Forsvarsministerens avgang betyr en svekkelse av koalisjonsregjeringen til statsminister Benjamin Netanyahu, der innflytelsen til små og store er omhyggelig balansert. Netanyahu vil inntil videre fungere som forsvarsminister. Lieberman krever en langt hardere respons mot Hamas etter de siste dagenes masseoppskyting av flere hundre raketter mot Israel fra Hamas-kontrollert område på Gaza, det mest omfattende angrpepet siden den nesten to måneder lange krigen i 2014. Lieberman er også sterk motstander av at Israel aksepterte at Qatar forsynte Gaza med hjelpesendinger til over 100 millioner kroner i forrige uke. Israelske styrker skjøt og såret tidligere onsdag en palestiner som ble observert mens han nærmet seg grensegjerdet, væpnet med kniv og tang, og kastet granater mot israelsk område. Granatene han kastet, eksploderte ikke. Onsdagens hendelse er den første siden Hamas og andre militante palestinske grupperinger tirsdag godtok en våpenhvileavtale som ble meklet fram av Egypt. Våpenhvilen kom etter at det ble skutt rundt 460 raketter mot Israel fra Gaza-stripen. Israel svarte med luftangrep mot rundt 160 mål i det palestinske området. På israelsk side ble en palestinsk mann drept og flere personer såret av raketter som slo ned i byer og boligområder. Seks palestinere ble drept i israelske angrep mot Gazastripen. De intense kampene har økt frykten for at situasjonen kan utvikle seg til regulær krigføring i større skala. Før sommeren var det store protester på Gaza. Se video under:
Israels forsvarsminister Avigdor Lieberman trekker seg i protest mot den siste våpenhvileavtalen med Hamas.